世綵堂
作者：朱震
朝代：宋

paragraphs: 公家王母九十餘，大父侍立垂白鬚。
子孫還如祖妣壽，康強不用旁人扶。
誰家高曾見五世，不比徐卿生二雛。
聞說一門能養志，膳羞壺酒隨親意。
畏暑黄童扇枕忙，學啼萊子斑衣戲。
發爲碧落新除吏，兒齒童眉復駘背。
得壽當如衛武好，著書擬邁張蒼貴。
餌菊三公未聞道，芳泉萬斛空勞費。
豈知安樂便延年，無意益生生自至。
高堂大幅垂輕絹，畫出嬋娟金翠翹。
不如畫出綵衣去，使人知德如唐堯。